Skoleeleven Ida Samuelsen er endnu for ung til at stemme, og hvis hun skulle stemme, er hun ikke sikker på, at stemmen ville gå til Liberal Alliance. Alligevel har hun taget turen fra Skørping til Aalborg fredag eftermiddag for at få et billede med Alex Vanopslagh, Liberal Alliances partileder. En partileder, som hun også følger på Instagram. -	Jeg synes, han er en rigtig flink mand, og derfor gad jeg godt at prøve at møde ham, og han er også rigtig flink i virkeligheden, siger hun med et smil. Har stået i kø i halvanden time Den 31-årige partileder er særdeles populær blandt de unge vælgere – også blandt børn og unge, der endnu ikke kan deltage i valg. Det skyldes særligt de sociale medier som Tiktok og Instagram, hvor partiets videoer er populære. -	Han kan snakke til unge, og han forsøger at komme i kontakt med alle. Samtidig har han nogle holdninger, som mange unge er enige i, særligt det her med et frit gymnasievalg samt lavere skatter, siger Jonathan Thomsen, der er førstegangsvælger. Han har stået i kø i halvanden time for at få et billede med Alex Vanopslagh. Derudover har han besluttet sig for, at krydset skal sættes ved Liberal Alliance, og det skyldes de politiske mærkesager: -	Jeg synes, at Alex rammer plet på alle områderne. Lavere skat, uddannelse, landets sikkerhed og om, hvorvidt jeg kan føle mig tryg i Danmark, og om vi har et stærkt nok militær og politi, siger han. Vil ændre unge i en borgerlig retning For Liberal Alliances partileder er det blevet hverdagskost den seneste tid, at mange unge vrimles om ham, når han er i byen. -	Vi har haft en fornemmelse i noget tid om, at vi har godt fat i de unge med vores budskaber. Det bliver vi bekræftet i, når vi siger, at man kan komme forbi og få en snak, for så er der rigtig mange, der kommer – i særdeleshed unge, siger Alex Vanopslagh. Mange af de unge, der fredag er dukket op i Aalborg, er under 18 år og kan endnu ikke stemme ved folketingsvalget – men det er ikke et problem, ifølge partilederen: -	Hvis vi kan være med til at påvirke unge vælgere i en borgerlig retning, så kan vi måske også være med til at ændre landet på længere sigt, siger han. Det er primært unge, der står her og gerne vil tale med dig. Burde I ikke også fokusere mere på andre vælgersegmenter? -	Alle er velkomne her. Jeg har talt med mindst to i dag, som var noget ældre end mine forældre, og de er selvfølgelig også velkomne til at komme, for jeg bestemmer ikke, hvem der dukker op. Jeg er til rådighed for enhver, der vil komme forbi til en snak. Selvom Ida Samuelsen fra Skørping endnu er for ung til at stemme, så er hun glad for, at hun tog turen fra Skørping til Aalborg, for hun mener, det er vigtigt at deltage i demokratiet – også selvom der er nogle år, til man kan stemme ved et valg: -	Jeg synes, det er vigtigt at lære noget om samfundet i en ung alder, så man er forberedt, når man skal stemme rigtigt, siger hun. I den seneste måling foretaget af Megafon for TV 2, står Liberal Alliance til at få 6,9 procent af stemmerne i Region Nordjylland. Det er væsentligt højere end ved seneste folketingsvalg i 2019, hvor partiet fik 1,9 procent af de nordjyske stemmer.

Opsummering:
Der var op til to timers ventetid for at få et billede med Alex Vanopslagh fra Liberal Alliance på Nytorv i Aalborg.